b'\n_START_ARTICLE_\nK\xc3\xa4rs\xc3\xa4kuninkaat\n_START_SECTION_\nLajit ja levinneisyys\n_START_PARAGRAPH_\nNyky\xc3\xa4\xc3\xa4n k\xc3\xa4rs\xc3\xa4kuninkaiden heimosta tunnetaan yksi suku, jossa on kolme lajia (ks. laatikko)._NEWLINE_Heimon fossiileja on s\xc3\xa4ilynyt jurakaudelta. T\xc3\xa4llaisia, nyt jo sukupuuttoon kuolleita sukuja, olivat Brachymylus, Ischyodus, Pachymylus ja Edaphodon. Varhaisimmat Callorhinchus-suvun fossiilit ovat eoseenikaudelta Etel\xc3\xa4mantereelta._NEWLINE_K\xc3\xa4rs\xc3\xa4kuninkaat ovat etel\xc3\xa4isen pallonpuolen lajeja, niit\xc3\xa4 tavataan merist\xc3\xa4 Australian etel\xc3\xa4rannikolta, Uudesta-Seelannista, Etel\xc3\xa4-Afrikasta ja Etel\xc3\xa4-Amerikasta. Kalat el\xc3\xa4v\xc3\xa4t merien pintakerroksista aina 200 metrin syvyyteen. Toisinaan k\xc3\xa4rs\xc3\xa4kuninkaiden heimon lajeja saadaan saaliiksi trooleilla.\n_START_SECTION_\nAnatomia\n_START_PARAGRAPH_\nK\xc3\xa4rs\xc3\xa4kuninkaiden selkein tuntomerkki on pitk\xc3\xa4hk\xc3\xb6, joustava ja koukkup\xc3\xa4inen k\xc3\xa4rs\xc3\xa4. K\xc3\xa4rs\xc3\xa4 toimii tuntoelimen\xc3\xa4, kun kalat etsiv\xc3\xa4t ravintoaan. Kiduksia peitt\xc3\xa4\xc3\xa4 yksi kiduskansi ja vesi otetaan sis\xc3\xa4\xc3\xa4n sieraimien kautta. Suussa hampaat ovat kasvaneet yhteen luulevyiksi. Selk\xc3\xa4ev\xc3\xa4t ovat korkeat ja rintaev\xc3\xa4 on suuri ja liikkuvainen ja sit\xc3\xa4 k\xc3\xa4ytet\xc3\xa4\xc3\xa4n my\xc3\xb6s uimiseen. Koiraalla on vatsaeviss\xc3\xa4 ja p\xc3\xa4\xc3\xa4ss\xc3\xa4 elimet, joilla se pit\xc3\xa4\xc3\xa4 naaraasta kiinni parittelun aikana. Naaras munii yhdest\xc3\xa4 kahteen oranssinruskeaa munakoteloa.'